ખેરગામ વિસ્તારમાં ધીમી ગતિએ ચાલતી પંચાયતની પાણીની પાઈપલાઈનની મરામત કામગીરી હજુ સુધી પુરી ન થતા દોઢ મહિનો થવા છતાં પટેલ ફળિયાના રહીશોને પંચાયતનું પાણી મળ્યું નથી.જેના પગલે આગામી દિવસોમાં પાણીની સમસ્યા નહીં ઉકેલાય તો પટેલ ફળિયાના રહીશો ઉચ્ચ કક્ષાએ રજુઆત કરવાની તૈયારી કરી રહ્યાં છે. ખેરગામ વિસ્તારમાં અતિલોકભાગ્ય પુરવાર થયેલી ગ્રામ પંચાયતની ઘરેઘર પાણી પહોંચાડતી પાણી યોજનાનું પાણી છેલ્લા દોઢ મહિનાથી પાઈપલાઈનમાં ખામી સર્જવાના કારણે પટેલ ફળિયામાં આવતું બંધ થઈ ગયું છે, પંચાયતના ઇન્ચાર્જ સરપંચ ધાર્મિષ્ઠા ભરુચા આ લાઈનની મરામત કરાવવા મરણીયા પ્રયાસ કરી રહ્યાં છે,પરંતું પાઈપલાઈનમાં અનેક જગ્યાએ લીકેજ હોવાથી એક લીકેજ બંધ કરે ત્યાં બીજા નવા લીકેજ મળી આવતા પાઇપલાઇનની મરામતમાં ખાસ્સો વિલંબ થઈ રહ્યો છે.